《蒸栗》
宋代·李纲

风霜开栗皱，孕此赪虬卵。嘉哉古所贽，饤饾入笾匴。

累累紫腰菱，烂烂火蚕茧。甘腴能疗病，炎帝所编纂。

幽人夜读书，坐对铜檠短。飕飕石鼎沸，焰焰地炉暖。

式将瓦甑炊，剖壳黄玉软。乘饥进五六，腹已果然满。

吾尝位将相，日食万钱馔。荒山啖芋栗，自胜太官脔。

乃知一饱馀，万品徒过眼。聊持荐杯酒，不假玻瓈盌。

忧慨不成眠，夜寒空展转。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。